b'\n_START_ARTICLE_\nInterrupt\n_START_PARAGRAPH_\nEt interrupt er et signal til en cpu om at afbryde det program, den er i gang med at afvikle, og i stedet forts\xc3\xa6tte med at udf\xc3\xb8re instruktioner p\xc3\xa5 en anden  adresse i lageret. Interruptet signalerer, at der er indtruffet en h\xc3\xa6ndelse, der kr\xc3\xa6ver \xc3\xb8jeblikkelig opm\xc3\xa6rksomhed. Inden der springes til denne adresse, vil bestemte oplysninger blive gemt, s\xc3\xa5ledes at den afbrudte programafvikling evt. kan forts\xc3\xa6tte p\xc3\xa5 et senere tidspunkt._NEWLINE_Adressen, der springes til, afh\xc3\xa6nger af det interrupt, der er modtaget. P\xc3\xa5 denne adresse skal ligge den interrupthandler eller interrupt service routine, der er relevant for det p\xc3\xa5g\xc3\xa6ldende interrupt._NEWLINE_Et interrupt kan dannes af hardware, et hardware interrupt og af et k\xc3\xb8rende program, et software interrupt.\n_START_SECTION_\nHardwareinterrupt\n_START_PARAGRAPH_\nEt hardwareinterrupt kan f.eks. signalere, at der er modtaget et tastetryk fra tastaturet, at musen er flyttet, at der er klikket p\xc3\xa5 musen, at der er modtaget noget p\xc3\xa5 en port, at en IO-operation med en ydre enhed er afsluttet, at der er fejl p\xc3\xa5 str\xc3\xb8mforsyningen (s\xc3\xa5 maskinen evt. kan n\xc3\xa5 at lukke ned p\xc3\xa5 en ordentlig m\xc3\xa5de) og adskilligt andet._NEWLINE_Et hardwareinterrupt kan benytte egne linjer til at overf\xc3\xb8re signalet, dvs. forbindelser p\xc3\xa5 maskinens bus, eller de kan v\xc3\xa6re anbragt i maskinens adresserum. I s\xc3\xa5 fald skal maskinens memory management unit kunne h\xc3\xa5ndtere interruptet._NEWLINE_Ved at benytte en mekanisme med hardwareinterrupt kan en computer arbejde mere effektivt i forhold til alternativet, nemlig j\xc3\xa6vnligt at afpr\xc3\xb8ve status p\xc3\xa5 en statusbit eller et statusflag for de ydre enheder (at polle), en teknik der blev benyttet p\xc3\xa5 simple hjemmecomputer og stadig kan forekomme andre simple maskiner.\n_START_SECTION_\nSoftwareinterrupt\n_START_PARAGRAPH_\nEt softwareinterrupt udl\xc3\xb8ses af det k\xc3\xb8rende program. Det kan ske direkte som en s\xc3\xa6rlig instruktion, en teknik der af og til benyttes til kommunikation med maskinens operativsystem, eller det kan udl\xc3\xb8ses af en anden instruktion. Hvis et program fors\xc3\xb8ger at tilg\xc3\xa5 en adresse i lageret, der ikke aktuelt er tilg\xc3\xa6ngeligt (fordi der k\xc3\xb8res med virtuelt lager), vil fejlen fanges af maskinens lagercontroller. Der dannes et interruptsignal, og en rutine i maskinens operativsystem vil blive sat i gang for at f\xc3\xa5 den manglende side l\xc3\xa6st ind. Division med nul eller fors\xc3\xb8g p\xc3\xa5 at tilg\xc3\xa5 lager, der tilh\xc3\xb8rer et andet program, vil p\xc3\xa5 nogle maskiner ogs\xc3\xa5 udl\xc3\xb8se et interrupt (af og til ben\xc3\xa6vnt et trap)._NEWLINE_Endelig kan en ukendt instruktion udl\xc3\xb8se et interrupt. En ukendt instruktion kan v\xc3\xa6re en maskininstruktion, der godt nok er defineret for den p\xc3\xa5g\xc3\xa6ldende arkitektur, men som ikke findes p\xc3\xa5 alle modeller af computere. I stedet vil en subrutine blive kaldt. Den vil s\xc3\xa5 efterg\xc3\xb8re det arbejde, som den rigtige instruktion skulle have gjort. S\xc3\xa5 bortset fra det st\xc3\xb8rre antal instruktioner udf\xc3\xb8rt og den benyttede tid, kan det k\xc3\xb8rende program ikke \xe2\x80\x9dse\xe2\x80\x9d, at instruktionen reelt ikke fandtes. Man kan alts\xc3\xa5 have mange forskellige computere, nogle dyrere end andre, men de kan alle udf\xc3\xb8re de samme instruktioner eller simulere dem.\n_START_SECTION_\nMaskable interrupt og Non-maskable Interrupt\n_START_PARAGRAPH_\nN\xc3\xa5r en interrupthandler startes, vil dens f\xc3\xb8rste handling typisk v\xc3\xa6re at gemme yderligere oplysninger om det program, der blev afbrudt (dvs. gemme de af maskinens registre, som handleren vil \xc3\xa6ndre) og derp\xc3\xa5 selv s\xc3\xa6tte sit milj\xc3\xb8 op. Under dette arbejde, kan det v\xc3\xa6re skadeligt, hvis andre interrupts afbryder interrupthandleren. Derfor kan en s\xc3\xa6rlig instruktion sl\xc3\xa5 interrupts fra. N\xc3\xa5r handleren er klar, frigives muligheden for igen at reagere p\xc3\xa5 et interrupt. Visse typer af interrupts er dog s\xc3\xa5 vigtige, at de ikke kan blokeres, de er non-maskable.'